Limoneno

Limonenoa monoterpenoide zikliko bat da, lipido saponifikaezina beraz. Zitrikoen azaleko osagai nagusia da, izena ere limoiaren azaletik datorkio.

 Egitura eta erreakzio kimikoak 
Limonenoa likido koloregabea da giro tenperaturan.

Hidrokarburo alifatikoa den arren egitura ziklikoa du. Karbono asimetriko bat ere badu eta ondorioz bi isomero ditu, R- edo D-limonenoa eta S-edo L-limonenoa. Isomeroek usain desberdina dute, D-limonenoak limoi usaina du eta L-limonenoak pinuaren usainaren antzekoa du. Naturan D-limonenoa agertzen da nagusiki.

Aireko hezetasunak oxidatu egiten du eta karbeola edo karbona sortzen ditu, limoneno oxidoak. Sulfuroaren presentzian deshidrogenatu egiten da eta p-zimenoa ematen du.

Tenperatura 300 °C-raino igotzen bada diterpenoa eratzen du.

 Ekoizpena 
Landare zitrikoek geranil pirofosfatoa ziklatuz ekoizten dute. Industrialki ekoizteko zitrikoen azala hartu eta bi metodo erabiliz lortzen da, zentrifugazioz eta lurrun bidezko distilazioz.

 Erabilerak 
Oso erabilera anitzak ditu limonenoak:
 Disolbatzaile biodegradagarri gisa garrantzia handia hartu du azken urteetan. Honetaz gain garbikari, margo, itsasgarri eta abarretan erabiltzen da.
 Farmazia eta elikagai industrian aromatizatzaile gisa erabiltzen da. Elikagaietan zapore indartzailea ere bada, edari, txikle, gozoki eta abarretan.
 Intsektizidetan ere agertzen da gizaki eta abereei kalterik egin ez eta intsektuak hiltzeko gaitasuna baitu.
 Uretan disolbagarritasun txikia du eta koipegabetzile funtzioa duten produktuetan erabiltzen da, toxikoagoak diren sustantziak ordezkatuz.
 Histologia ikerketak egiteko ehunak prestatzeko erabiltzen da, aurrez erabiltzen zen xilenoak baino toxizitate txikiago baitu.

 Toxikotasuna 
Limonenoa eta bere forma oxidatuak larruazalean eta arnas bideetan narritagarria da, baina horretarako esposizio oso handiak izan behar dira.

Bestalde molekula sukoia da eta kontu handiz manipulatu behar da.

Izaki bizidun urtarrentzako toxikoa da.

 Erreferentziak 

300px|ezkerrera|thumb|Zitrikoen azaletan aurkitzen da limonenoa.

 Kanpo estekak 

Kategoria:Monoterpenoak
Kategoria:Aromatizatzaileak